
Comisia pentru muncă şi protecţie socială 


Nr. 27/204/12 mai 2004
RAPORT

asupra propunerilor legislative pentru modificarea şi completarea 
Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii, în perioada 1950-1961 
având P.l.-X nr. 258 şi 259 din 2004
1. În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond în procedură obişnuită, cu propunerile legislative pentru modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii, în perioada 1950-1961, trimise cu adresele nr.P.l.-X 258 şi P.l.-X 259 din 26 aprilie 2004.
La întocmirea prezentului raport în conformitate cu prevederile art.66 din Regulamentul Camerei Deputaţilor, Comisia a avut în vedere avizele primite de la Consiliul Legislativ, punctele de vedere ale Guvernului şi avizele de la următoarele comisii:
· Comisia pentru buget, finanţe şi bănci (P.l.-X 258, P.l.-X 259);
· Comisia pentru apărare, ordine publică şi siguranţă naţională (P.l.-X 259).

Propunerile legislative au ca obiect de reglementare modificarea şi completarea Legii nr.309/2002 privind recunoaşterea şi acordarea unor drepturi persoanelor care au efectuat stagiul militar în cadrul Direcţiei Generale a Serviciului Muncii, în perioada 1950-1961, în sensul lărgirii sferei de aplicare a acesteia prin includerea în rândul beneficiarilor şi a persoanelor care au efectuat stagiul militar în alte unităţi de muncă, cum ar fi cele din cadrul Direcţiei Generale a Întreprinderilor de Construcţii Militare din Ministerul Forţelor Armate sau din Ministerul Transporturilor şi Telecomunicaţiilor – Brigada de Lucru Căi Ferate (B.L.C.F.).
Comisia propune Plenului respingerea iniţiativelor legislative din următoarele considerente:

a) Nu se poate face o asimilare între persoanele care au efectuat stagiul militar prin muncă prestată în cadrul Detaşamentelor Serviciului Muncii aflat în subordinea Ministerului Construcţiilor şi cele care au efectuat stagiul militar în unităţi militare subordonate Ministerului Forţelor Armate, fiecare dintre acestea având statut propriu de funcţionare.
Prima categorie a fost considerată “tineri prisos de contingent” şi au efectuat stagiul militar numai sub formă de muncă în afara organizării forţelor armate, pe criterii de selectare şi în condiţii discriminatorii şi înjositoare printr-un regim de exterminare. 
Cei care au făcut parte din a doua categorie, au purtat uniforme militare, făcând parte din unităţi militare, au îndeplinit planul pregătirii de luptă, au depus jurământul şi şi-au satisfăcut serviciul militar conform Constituţiei din acea vreme.
b) Aplicarea prevederilor Legii nr.309/2002 şi persoanelor care şi-au efectuat stagiul militar obligatoriu în unităţi militare doar în perioada 1950-1961, ar conduce la un tratament discriminatoriu atât în rândul militarilor care au fost încadraţi în structuri cu misiuni de luptă şi instrucţie, cât şi în cazul celor care executau şi lucrări în economia naţională până în anul 1990. Lărgirea ariei beneficiarilor legii invocate ar extinde măsurile reparatorii pentru toate persoanele care au efectuat serviciul militar obligatoriu, o îndatorire fundamentală şi care nu presupune o reparaţie.
c) Extinderea prevederilor legii şi asupra altor categorii de beneficiari fără precizarea sursei de finanţare încalcă dispoziţiile art.15 din Legea nr.500/2002 privind finanţele publice, cu modificările şi completările ulterioare.

2. Propunerile legislative fac parte din categoria legilor ordinare, conform prevederilor constituţionale, şi au fost respinse de Senat în şedinţa din 22 aprilie 2004 cu respectarea prevederilor art.76 alin.(2) din Constituţie, republicată.

3. La lucrările comisiei au fost prezenţi 18 deputaţi, din totalul de 21 membri ai comisiei.

4. Propunerile legislative, potrivit art.75 din Constituţie şi art.86 din Regulamentul Camerei Deputaţilor, sunt de competenţa decizională a Camerei Deputaţilor.

În urma dezbaterilor în şedinţa din data de 11 mai 2004, Comisia a hotărât respingerea celor două iniţiative legislative cu 11 voturi pentru, 2 voturi împotrivă şi o abţinere.

